
Biometrikus azonosításon alapuló biztonságtechnikai rendszerek, rendészeti alkalmazásuk jelene és jövője
- rezümé -

A határok ellenőrzésére vonatkozó jövőképet nagymértékben az újabb és újabb technológiák alkotják, melyek hatékonyságuk, komfortjuk valamint gyorsaságuk által nagymértékben megnövelnék a határellenőrzésben és biztonságtechnikában betöltött szerepüket. A technológia kulcsa napjainkban nem más, mint a biometria, az ember egyedi, biometrikus azonosítóinak felhasználása az ellenőrzések során.
Dolgozatom során egy történeti fejezet révén bemutatom a személyazonosítás és úti okmány-ellenőrzés kialakulását az Európai integráció tükrében, mely szükséges, hogy megértsük ezek szerepének növekedését és egyre szervesebb összefonódását a mozgás szabadságával.
Kutatásom és előadásom központi kérdésköre, hogy miként van jelen a biometrikus azonosítás a magánbiztonságban és a rendészetben, s a jövőre tekintettel a korszerű, egyelőre jórészt magánbiztonsági szférában (pl. Groupama Aréna) alkalmazott beléptető, személyazonosító rendszerek hogyan válhatnak a rendészeti munka, különösen a határrendészetben alkalmazott személyazonosítás, beléptetés, jogosultság ellenőrzés stb. egyik „alappillérévé”.
A diákköri dolgozat először tudományos szemszögből közelíti meg s mutatja be a biometriát, hogy a tanulmány központi elemeként tárgyalt – biometrikus alapokon nyugvó – személyazonosító és beléptető rendszerek megérthetőek és átláthatóak legyenek.
A szakmai látogatásaim és konzultációm során szerzett nagy mennyiségű releváns információk mind emelik az egyes fejezetek tartalmának színvonalát és teljességét. A látogatások során magas szaktudással rendelkező szakemberek és rendvédelmi dolgozók ismereteit ültettem be a dolgozat egyes részeibe, mely hozzájárul a kutatás hitelességéhez. Kutatásom alapvető célkitűzése tehát az európai térségben történő személyazonosítás, határellenőrzés és biztonságnövelő technikák napjainkban is zajló folyamatos fejlődésének feltárása a biometria révén.
Remélem, dolgozatom hozzájárul ahhoz, hogy megértsük, mekkora jelentőséggel bírna, ha a jövőben a magánbiztonság és a rendvédelem a lehető legszorosabb technológiai összhangban és együttműködésben lenne.



